Zalán Tibor

Hi-Szen az Interneten

- rádiójáték -

1999

HANGOK: 
Hi-Szen, a guruló madár
JUDIT
SÁRA
APA 
PACSIRTA
PALKÓ
PALKÓ APJA
PALKÓ ANYJA
NAP
HOLD
CSILLAGOK
Lakók Grönland törött jegén:
GYILKOS BÁLNA, akinek nem kell soha a málna
PUFÓKA JÓKA, fóka és vegetáriánus
KEGYESKEDVE JEGESMEDVE
JÉGFALÓ ÉGLAKÓ MONDRIÁN
LANDGRÖN, az eszkimó kisfiú
Az Egyenlítő kiegyenlítetlenei:
FONÓVARJÚ URASÁG, ki a világvégét várja
BONTÓSZARKA ASSZONYSÁG
EGYENLÍTŐPASZONÁR
VONALKERESŐ MÓZSIKA
VONALTALÁLÓ SZÜGYIKE

Keretjáték, melyben (ismét) megismerkedünk Hi-Szen-nel, és (először) Judittal
Szereplők: Judit, Sára, Apa, Hi-Szen	
Nem gurulok már, repülök,
énekedre most felülök
pacsirta barátom.
Bejárom a nagyvilágot,
vadlibák útján elszállok, 
de mindig visszavágyom hozzád
drága Pipi és Kapilló!
S hozzátok sok piros képű,
hajatokat tépi fésű,
hozzátok, sok könnyen síró,
cipőjüket széjjelrúgó,
hozzátok sok futkározó,
iskolából intőt hozó,
hozzátok sok tintás kezű,
nyomotokban jár a derű,
hozzátok sok álmot író,
guruló madarat hívó 
gyerekek!
Hiszen! nem gurulok már,
repülök!
Énekedre most felülök
pacsirta barátom.
Bejárom a nagyvilágot,
vadlibák útján elszállok -
s hogy mikor jövök 
hozzád vissza?
Ha a szíved tiszta
megálmodod álmodban, hogy
mikor jövök vissza...
APA	Emlékeztek? Van aki emlékszik még? Egykor, régen, így kezdődött a mese Hi-Szen-ről, a guruló madárról, és Sáráról, a szőke, copfos kislányról... Sára a kertben egy katicát tornáztatott éppen...
SÁRA	Katica bogárka, szállj el, szállj el,
sós vízbe teszlek, onnan is kiveszlek,
kerék alá teszlek, onnan is kiveszlek...
APA	Ősz volt, koraősz. Épp ilyen őszi napon történt, amilyen ez a mostani. Itt ültem, épp itt, hallgattam a délután mindenféle zsongását... amikor az ölembe pottyant valami... jaj... mi lehet ez? - tűnődtem. Annyi bizonyos, hogy nem érett dió... Hi-Szen volt az, a guruló madár. Szürke, szárnyatlan kis gombócot képzelj el, de volt egy, egyetlen egy piros tolla. Hogy miért hívták éppen Hi-Szen-nek? Ő így magyarázta el nekünk:
HI-SZEN	Engem bizonyára az okosságom miatt neveztek el Hi-Szen-nek. Na, szóval én roppant, de roppant okos vagyok, okosabb vagyok bármely állatnál, sőt, az embereknél is, ez utóbbiaknál nem nehéz okosabbnak lenni, mert az emberek között meglehetősen kevés az okos, na de erről nem nyitok veled - az előbb említett - érthető okokból vitát... hol is tartottam? Ja, persze, én tehát a roppant- és nemroppantokos emberekkel szívesen vitába bocsátkozom, érveléseim végtelen sora pedig a hiszen bizonyítószóval kezdődik, így azután mondhatnánk azt is, hogy ez a Hi-Szen ragadványnév...
APA	Azt pedig, hogy honnan származik, mert igazán különös élettörténete van neki, a következőképpen mesélte el. 
HI-SZEN	Réges-rég volt, nagyon régen,
két Nap sütött fenn az égen,
egyik nap az egyik Nap,
másik nap a másik Nap,
s mindkettő fején 
nagy piros kalap
volt.
Millió millió évvel
ezelőtt az én nagy népem
betöltötte mind a földet,
erdőt, tengert, hegyet, zöldet,
millió és százezer,
felnőtt, kamasz és gyerek
guruló madár.
Volt közöttünk kicsi guruló,
volt közöttünk nagy guruló,
volt közöttünk kicsit guruló,
volt közöttünk nagyon guruló...
HI-SZEN	Tudsz követni egyáltalán, Sára?
SÁRA	Tudlak hát. Például tudom, hogy a nagyon guruló nagyon gurult...
HI-SZEN	Egyáltalán nem tudott gurulni. A nagyon guruló madár nagyon szeretett repülni.
SÁRA	A kicsit gurulók ezek szerint nem szerettek repülni...
HI-SZEN	Ellenkezőleg. Ők is nagyon szerettek repülni.
SÁRA	Akkor miért nem nagyon gurulók voltak?
HI-SZEN	Mert kicsit szerettek gurulni is... haha. De folytatom.
Aztán egyszer, egy napon,
hogyan történt, már nem tudom,
elpusztultak mind egy szálig,
én jutottam csak a máig
élve el...
Azóta csak bolyongok,
ide-oda mocorgok,
néha rájuk gondolok,
ilyenkor könnyem potyog -
no nézd, egy könnycsepp
máris
valahonnan ideszállt a szemembe...
APA	Azután hosszú mesék következtek a jégvilág hatalmas csodáiról, arról, hogyan találkozott Gurkánamurgaimenienomidórémifászólátidóval, a hatalmas szívű és termetű kedves szörnyeteggel a jégmezőn, hogyan lökte bele a jégpacsirta a jégszakadékba, hogyan tört el a gurulóműve, hogyan vette észre, hogy repülni tud... nem akarom most elmesélni még egyszer. Aki meg nem ismeri a mesét, hát olvasson utána valamelyik könyvtárban, megvan már könyvben is a története... Annyi bizonyos, őárvasága azóta is járja a világot, s amikor felcsendül a pacsirta dala, felül rá, és repül, mintha szárnya lenne, repül magasan a hatalmas kékségben... Most is a fülemben cseng a csodálatos pacsirta-dal.
Nézz fel, nézz fel, nézz fel, nézz fel,
nézz fel, nézz fel - itt vagyok!
Tágas égben, nagy kék égben,
arany-égben szárnyalok.
Homok-rónák, erdők, dűnék,
havas szirtek, nagy vizek
minket várnak, visszahívnak,
útra fel most, kis Hi-Szen! Fine
Mert míg repülök,
addig repítelek,
mert míg akarod,
addig segítelek,
mert míg repülök,
a földet bejárod,
 mert míg csak akarod
én leszek a legjobb...
a legjobb...
a legjobb barátod...
Nézz fel, nézz fel... (Da capo al Fine)
APA	Na, hát lehet ilyesmit elfelejteni? A kis Hi-Szen járja a világot, akárcsak Sára, az én akkor kislányom - mára már nagylányom, épp nem is tudom, hol van. Itt van viszont a húga, Judit, a kisebbik lányom, a másik szobában, és mit csinál, mit nem? Természetesen internetezik. Furcsa valami ez az internet. Én nem is értem. Lehet, hogy túl öreg vagyok hozzá. Ő meg csak belép valami hálózatba, és máris mindent megtalál, ami a világban szép és érdekes és izgalmas. Persze, ennek az az ára, hogy alig lehet levakarni a gépről. Éjjel nappal azon lóg. Judit, Judit! 
JUDIT	Apa, apa, gyere csak ide! Nézd mit találtam!
APA	Ugyan mivel eteti már megint az a fránya masina... na, itt vagyok, teljesen el fog romlani a szemed ettől a villogó képernyőtől...
JUDIT	Ugye, megismered?
APA	Hiszen ez...
HI-SZEN	Úgy bizony, barátom, apám-fiam, én vagyok, nem más, Hi-Szen, a guruló madár.
APA	Hihetetlen... hogy kerültél ide... 
JUDIT	Azt akarod mondani, oda... a számítógép képernyőjére...
HI-SZEN	Hiszen ez egy roppant érdekes és tanulságos történet... ha akarod, elmesélem...
APA	Naná, hogy akarom...
JUDIT	És a szemünk? Nem romlik közben...
APA	Te, te ne szemtelenkedj, mert kapsz egy...
HI-SZEN	Gyermeket bántani nem szabad. Erre még ki fogok térni, később. Hiszen a gyerek a legnagyobb adománya a teremtésnek. De erről is talán később... Szóval, ha Judit is akarja...
APA	Tehát már megismerkedtetek...
JUDIT	Naná, hogy meg. Rögtön tudtam, amikor megláttam a szürke kis gombócot...
HI-SZEN	Nanana...
JUDIT	Azzal a ragyogóan szép piros tollal...
HI-SZEN	Azért mondom... Az úgy volt, de el ne aludjatok nekem, a múlt héten is meséltem egy kínai mandarinnak, na, az nem sárga gyümölcs, Judit, bár van olyan gyümölcs is, hanem sárga ember, bár van fekete és vörös is, de erről talán később... na, hol is tartottam, szóval meséltem egy sárga kínai mandarinnak, aki leszedett az Internetről...
APA	De az Internetre hogyan kerültél fel, arról ha talán...
HI-SZEN	Épp azt kezdtem volna el, ha te türelmetlenül mindenbe nem beszélnél bele...
APA	Bocsánat...
HI-SZEN	Csak jelezni akarom, azért, mert felnőttek vagytok, néha ti is kivárhatnátok, amíg a gyerekek befejezik az elkezdett mondatot.
APA	Úgy látom, barátunk zabos kissé...
HI-SZEN	Téves információ, a zabot a lovak szeretik tarisznyából abrakolni, én pedig guruló madár vagyok... hol is tartottam, leszedett az Internetről az a sárga kínai...
JUDIT	Narancs...
HI-SZEN	Mandarin, de ez részletkérdés. És elkezdtem neki mesélni az életemet, és közben úgy elaludt, hogy a feje az állára bicsaklott, és a nyála is rácsorrant a billentyűzetre, éppen a p betűre...
JUDIT	Te tudsz kínaiul?
HI-SZEN	Dehogy tudok. 
JUDIT	Akkor lehetséges, hogy nem is értette a sárga mandarin, amit mondtál neki?
HI-SZEN	Lehetséges, de ez részletkérdés. Hiszen bármilyen nyelven is tiszteljelek meg azzal, hogy elmondom az életem gazdag történetét, tisztelj meg azzal viszonzásként, hogy odafigyelsz rá akkor is, ha egy büdös kötőszót sem értesz az egészből.
APA	De az Internetre hogy kerültél fel...
HI-SZEN	Megint kezdi! Hiszen milyen egyszerű is lenne, ha a felnőttek nem szólnának bele mindenbe... na, az úgy volt, micsoda is volt úgy...
JUDIT	Az Internetre kerülésed.
HI-SZEN	Ja! Egyébként szép a hangom?
APA	Szép, csak egy kicsit fátyolos.
HI-SZEN	Az eszed tokja fátyolos. Cseréltesd ki a hangkártyát a gépetekben, biztosan valami gagyit vettél ennek a szegény gyereknek, nem a Köszitől vásároltad... hogy ki a Köszi, talán majd később... az én hangom csengő, szép, finom, szárnyaló... a pacsirtával egy nagyváros fölött szálltunk el, amikor azt mondta, mit mondta, rám ripakodott, ne énekeljek, mert halálosan unja a hangomat. Erre én megmondtam neki, hogy hiába hívják pacsirtának, csöpp, de még annyi hallása sincs, nem is vitte sokra, teherszállító kisiparos mindösszesen, engem hurcolászgat ide-oda a világban, mert én ugyan, mint talán emlékeztek rá, csakis a pacsirta dalára tudok a levegőben szállni, mit szállni, csak úgy tudom hasítani a kék leget... hm, hol is tartottam, igen, persze, jól összevesztünk ezen, mire föl ő, felháborodva, azt mondja, akkor boldogulj nélkülem, ha hallásom sincs, és csak teherszállító kisiparosnak vagyok jó melletted, pedig én azt hittem, és itt igazi könnycseppek jelentek meg a szemében, de igaziak ám, azt hittem, szipogta, hogy barátok vagyunk, és én kiabáltam utána, hogy...
(Elkezdődik a computer-epizód.)
HI-SZEN	Azok vagyunk, te szamár, hát persze, hogy a barátom vagy... hova lettél... na, énekelj már, mert zuhanok... jaj, de zuhanok... barátom, pacsirta, abszolút hallásod van, akárcsak Májkel Dzsekzonnak, vagy kinek, akit a gyerekek úgy szoktak imádni, olyan feketéből fehérbe hajló ordibáló alak, meg szép is vagy, és nincs is iparűzési engedélyed, hogyan lehetnél akkor teherszállító kisiparos... (Puffanás.) Na, ezt megúsztam. Mit mondjak, jól ideestem. Beképzelt, ostoba, botfülű, mit botfülű, töksüket és teherhordár pacsirta, pacsirták és teherhordárok szégyene... felejts el! Most pedig nézzünk körül... juj, de érdekes... ott valami villog, valamik szaladnak rajta, de nem nézi őket senki... miért nem nézi őket senki, ahogy ott szaladnak...
PALKÓ	Mert büntiben vagyok. 
HI-SZEN	Mi az, hogy büntiben?
PALKÓ	Büntetésben, te szamár.
HI-SZEN	Nem vagyok szamár, én madár vagyok, guruló madár, akinek van egy piros tolla, és roppan okos, hiszen el is mondhatnám, de egy fegyencnek nem szívesen mesélek. 
PALKÓ	Hallottam már rólad... a rádióban hallgattalak.
HI-SZEN	A rádióban. Remek. És adtam én hozzá engedélyt, hogy engem csak lehessen ott hallgatni, csak úgy, meg minden... A körmükre fogok nézni, ha lesz egy kis időm, ezeknek a rádiósoknak, túl sokat képzelnek magukról, azt képzelik, hogy minden marschallbot az ő kezükben van... Volt bemutatkozás?
PALKÓ	Hol?
HI-SZEN	Itt. Nekem. Te. Úgymond. 
PALKÓ	Bocsánat. Palkó vagyok. Iskolás gyerek, ma kaptam három egyest, egyet magyarból, egyet németből, egyet számtanból. Magyarból nem tudtam, ki írta az anyám baromfiát, német órán azt mondtam, hogy a Kinder szó azt jelenti, hogy télen kint der van, akarom mondani, dér a fákon, matekból pedig nem tudtam, hogy mennyi kilencszer hétből ötször hat meg tizennyolcból három. 
HI-SZEN	Hiszen ezek egyszerű dolgok, barátom. Olyan egyszerűek, hogy ne firtassuk. Ezért ítéltek fogságra?
PALKÓ	Mindössze ezért. A szüleim zsarnokok. Lehet, hogy ki is végeztetnek. Kezdetnek a kínzás legrosszabb formáját választották, nem szabad számítógépeznem. 
HI-SZEN	Ez a számítógép?
PALKÓ	Ez.
HI-SZEN	De te nézed, hogy azon a villogó micsodán szaladgálnak... azok a villogó micsodák... gondolom, számolnak éppen...
PALKÓ	Nem nézem. Csak be van kapcsolva. Megszokásból... És a számítógép nem számol semmit... De azt hiszem, abból is nagy baj lesz, ha téged itt találnak...
HI-SZEN	Miért? Talán nem kedvelik a guruló madarakat?
PALKÓ	Azt nem tudom. De amíg ki nem javítom a gamókat, senki sem lépheti át a szobám küszöbét. Nem fogadhatom a barátaimat...
HI-SZEN	Hiszen én nem vagyok a barátod...
PALKÓ	Ezeknek mindegy... Velejükig szülők...
HI-SZEN	Aha. Akkor valóban nagy a baj...
PALKÓ	Az. Gyorsan repülj ki az ablakon...
HI-SZEN	Nem tudok repülni...
PALKÓ	Az előbb még tudtál. 
HI-SZEN	Nem tudtam.
PALKÓ	Ne dumálj! Akkor hogy kerültél ide...
HI-SZEN	Hosszú. Bújtass inkább el...
PALKÓ	Á, mindenhol megtalálnak... csak rám néznek, és tudják, hogy valamit rejtegetek előlük... na, akkor lesz itt nemulass...
HI-SZEN	Tudod mit? Tegyél bele a számítógépedbe...
PALKÓ	Azt nem lehet.
HI-SZEN	Mindent lehet. Ne felejtsd el, hogy én nem akármilyen madár vagyok, hanem egy több millió éves guruló madár. Hol kell bemenni?
PALKÓ	Hova?
HI-SZEN	A számítógépbe.
PALKÓ	Az nem úgy van. Most nincs időm elmagyarázni neked, hogy hogy van.
HI-SZEN	Senkinek sincs soha ideje megmagyarázni a dolgokat. Hiszen ha egyszer is megérteném...
PALKÓ	Tűnj már el, hallod? Itt vannak a szüleim...
PALKÓ APJA	Palkó, te kivel beszélgetsz?
PALKÓ ANYJA	Megmondtuk, hogy nem jöhet fel senki...
PALKÓ	Senkivel.
PALKÓ APJA	Hazudsz! Hová bújtattad...
PALKÓ ANYJA	Mindig a barátokon és a csavargáson jár az eszed, meg a számítógépezésen...
PALKÓ	De apuka...
PALKÓ APJA	Semmi de apuka!
PALKÓ	De anyuka...
PALKÓ ANYJA	Semmi de anyuka...
PALKÓ APJA	Ez itt... ez meg mi?
HI-SZEN	Nem mi, hanem ki!
PALKÓ	Elhallgass.
PALKÓ ANYJA	Mondtál valamit, kisfiam? Apád kérdezett.
PALKÓ	Semmit.
PALKÓ APJA	Azt kérdeztem, mi ez itt az asztalodon? Szőrös pingponglabda, alvó törpevakond, tollas narancs...
PALKÓ ANYJA	Jaj, segítség, ez a kis izé mozog...
PALKÓ APJA	Mozog az eszed tokja... te, ez tényleg mozog...
PALKÓ	Csak a szemetek káprázik...
PALKÓ ANYJA	Palkó azonnal vidd ki innen ezt az izét...
PALKÓ APJA	Hagyd, majd én lecsapom ezzel a könyvvel...
HI-SZEN	(magában) Egy életem, egy halálom... én megpróbálom...
PALKÓ ANYJA	Te, ez... odanézz... ez ráugrott a képernyőre...
PALKÓ APJA	Nem, ez... beugrott a képernyőbe...s eltűnt...
PALKÓ ANYJA	S eltűnt...
(Hangjuk mind távolabbi, fölerősödnek egy számítógép képzelt belső zajai, az éterben száguldó parányi molekulák csengő-bongó, kattogó-csattogó hangjai, elnyomják a külvilág zajait. A zaj-zene-effektusok érzékeltetik a madár utazását)
PALKÓ APJA	Ha nekem ezt valaki meséli, hülyének nézem...
PALKÓ ANYJA	Holnap elmegyek egy ideggyógyászhoz... ez a gyerek teljesen kikészít ezzel a számítógép-mániával...
(A computer-epizódnak vége.)
HI-SZEN	Ti azt nem tudjátok elképzeli, milyen utazni a hálózaton... az Interneten... lebegni, suhanni, szállni, egyszer itt kap le valaki, akkor nála töltök pár napot, másszor máshol szed le valaki a hálózatról, akkor annál időzöm el... a felfuvalkodott pacsirta nem is sejti, mennyivel jobban jártam... és egy villanás alatt ott vagyok bárhol a világon, ahol számítógép van...
JUDIT	Csakhogy nincs mindenhol számítógép.
HI-SZEN	Éppen hogy van.
JUDIT	Mondom, hogy nincs.
APA	Nyilván nincs mindenhol... mondjuk, az Északi-sarkon sincs...
HI-SZEN	Hát éppenséggel van. 
JUDIT	Csak nem jártál ott is?
HI-SZEN	Éppenséggel jártam. De minek elmesélnem olyanoknak, akik úgysem hisznek nekem...
APA	Félreértettél minket... mi csak tudatlanok voltunk... elmeséled?
JUDIT	Igen, azok voltunk. Bocsáss meg... Elmeséled?
HI-SZEN	Hiszen... ha már úgyis itt vagyok... Hát kérlek, száguldozom az Interneten, hol itt, hol ott bukkanok fel, amikor nagyon különös helyen találom magam.
(Kezdődik a grönlandi epizód. Számítógép-hálózatok elképzelt fantasztikus zajai között a Hi-Szen-induló foszlányai, hol itt, hol ott.)
HI-SZEN	Különös hely.
LANDGRÖN	Mondtál valamit?
HI-SZEN	Semmit. Szép itt.
LANDGRÖN	Ronda.
HI-SZEN	Meleg van itt.
LANDGRÖN	Hideg.
HI-SZEN	Nagyon kedves srácnak nézel ki.
LANDGRÖN	Frászt. Egy bunkó vagyok.
HI-SZEN	Ühüm. Jól elbeszélgetünk.
LANDGRÖN	Baromira unlak.
HI-SZEN	Kedves tőled.
LANDGRÖN	Ellenkezőleg. Gonosz akarok hozzád lenni. Utállak.
HI-SZEN	Miért?
LANDGRÖN	Fogd be!
HI-SZEN	Miért csillog a fal?
LANDGRÖN	Mondtam, hogy fogd be.
HI-SZEN	Miért csillog a fal?
LANDGRÖN	Mert jégből van.
HI-SZEN	A fal?
LANDGRÖN	Nem. A fülem.
HI-SZEN	Az jó. Akkor nem kell fülvédő télen. De a fal miből van?
LANDGRÖN	Mondtam. Jégből. 
HI-SZEN	Jó vicc. Az eszkimók építik jégből a kunyhójukat.
LANDGRÖN	Azok.
HI-SZEN	Honnan van neked jégkunyhód?
LANDGRÖN	Építettem.
HI-SZEN	Tudsz építeni jégkunyhót?
LANDGRÖN	Nem látod?
HI-SZEN	Mint az eszkimók?
LANDGRÖN	Mint.
HI-SZEN	Nem nehéz?
LANDGRÖN	Nem.
HI-SZEN	Hol tanultad?
LANDGRÖN	Itt.
HI-SZEN	Hol itt?
LANDGRÖN	Hát itt. 
HI-SZEN	Hol vagyunk egyáltalán?
LANDGRÖN	Az Északi-sarkon. 
HI-SZEN	Ez remek. Akkor te nyilván eszkimó-gyerek vagy.
LANDGRÖN	Te meg zseni. 
HI-SZEN	Kösz. Valóban. Mi a neved?
LANDGRÖN	Unlak.
HI-SZEN	Névnek eléggé egyedi.
LANDGRÖN	Unlak.
HI-SZEN	Én Hi-Szen vagyok, a guruló madár. Remélem, hallottál már rólam?
LANDGRÖN	Nem.
HI-SZEN	Nem hallgatod a magyar rádiót?
LANDGRÖN	Nem. 
HI-SZEN	Nem olvasol könyveket sem?
LANDGRÖN	Hagyj békén. 
HI-SZEN	Figyelj rám, Unlak...
LANDGRÖN	Nem az a nevem.
HI-SZEN	Az előbb azt mondtad...
LANDGRÖN	Nem azt mondtam.
HI-SZEN	Hát mit mondtál?
LANDGRÖN	Hogy téged unlak.
HI-SZEN	Téged Unlak a neved tehát...
LANDGRÖN	Feladom. Landgrönnek hívnak.
HI-SZEN	Velem nem fogsz kibabrálni... tudom, hogy megint csak viccelsz. Landgrönlandgrönland Grönland...
LANDGRÖN	Nem viccelek. Ott születtem.
HI-SZEN	Apropó! Hol vannak a szüleid?
LANDGRÖN	Elveszítettem őket. 
HI-SZEN	Aha. Meghaltak. Részvétem. 
LANDGRÖN	Nem, élnek. A részvétet azért köszönöm. 
HI-SZEN	Akkor hogy veszítetted el őket?
LANDGRÖN	Leváltam róluk. 
HI-SZEN	Erről már olvastam. Az utód egyed egy bizonyos érettség elérése után leválik a szülőkről. 
LANDGRÖN	Nem erről van szó. Egészen pontosan fogalmazva, leszakadtam róluk.
HI-SZEN	Hogyan?
LANDGRÖN	Egy jégtáblán. Ők a másik felén maradtak, s most messze innen sodorja őket a tenger.
HI-SZEN	Ajajaj... tehát jégtáblán vagyunk?
LANDGRÖN	Egy törött grönlandi jégtáblán, és hamarosan végünk.
HI-SZEN	Csak nem olvad el a jégtábla?
LANDGRÖN	Nem. Megérkezik a gyilkos bálna, akinek nem kell soha a málna.
HI-SZEN	Gyilkos bálna? És nem kell neki soha a málna? Hiszen csak fel kell jelenteni!
LANDGRÖN	Itt nehéz, ezen a jégtáblán.
HI-SZEN	Olyan kicsi?
LANDGRÖN	Nem... történetesen nincs rajta rendőrség...
HI-SZEN	És lakók?
LANDGRÖN	Azok vannak. De ők is félnek a gyilkos bálnától, aki nem enyhül meg egy kosár málnától.
HI-SZEN	Biztosan jön?
LANDGRÖN	Biztosan. Éhes. Tegnap is járt itt, megette a két utolsó előtti fókát.
HI-SZEN	És hol van az utolsó?
FÓKA	Itt. Van szerencsém... Pufóka Jóka, fóka s vegetáriánus. Az utolsó a jégtáblán. Holnapra már csak volt Jóka, volt fóka, és csöppet sem pufóka. S hiába vegetáriánus, ha ellenfele húsevő.
HI-SZEN	Miért nem hívsz segítséget?
LANDGRÖN	Hogyan?
HI-SZEN	Nyilván van computered, ha engem leszedtél az Internetről?
LANDGRÖN	Van.
HI-SZEN	Ezt nevezem. Computer az Északi-sarkon...
LANDGRÖN	Miért? Laptopja egy eszkimónak is lehet? Nem?
HI-SZEN	Lehet, lehet. De miért nem hívtál segítséget az Interneten keresztül?
LANDGRÖN	Hívtam. Holnap este itt lesz egy hajó értünk. Előbb nem tud ideérni... Helikoptereket pedig a vihar miatt nem tudnak küldeni.
HI-SZEN	Ez remek. 
LANDGRÖN	Nem remek. A bálna ma jön... pillanatokon belül ideér...
HI-SZEN	Van még valaki a szigeten?
LANDGRÖN	Nem sziget. Törött grönlandi jégtábla. Van.
HI-SZEN	Ki?
MEDVE	Én. Kegyeskedve Jegesmedve a nevem. 
HI-SZEN	Szép név.
MEDVE	Azért hívnak így, mert jámbor vagyok. A légynek sem tudnék ártani. Igaz, itt nem is nagyon tudnék, mert az Északi-sarkon nincsenek legyek. Csak jegek. Hehe. Ez ugye szellemes volt?
HI-SZEN	Kimondottan. Azért, ezt a medvét jól kifogtad. Lehetne bátor, hatalmas vérmedve.
LANDGRÖN	Azt tegnap előtt ette meg a gyilkos bálna, akinek nem kellett tegnap se a málna.
HI-SZEN	Ühüm. Van itt még valaki? Nem is gondoltam, hogy ilyen nagy egy jégkunyhó.
MONDRIAN	Még én vagyok.
HI-SZEN	Hol vagy?
MONDRIAN	A plafonon.
HI-SZEN	Valóban, fönt van valaki a plafonon.
MONDRIAN	Jégfaló Églakó Mondrián a nevem. Én vagyok a legszerencsétlenebb valamennyiünk között. Mindjárt sírok, azután meg befalok egy kis jeget. 
HI-SZEN	Téged fog megzabálni először a gyilkos bálna, ha ma sem kell neki a málna?
MONDRIAN	Ellenkezőleg. Engem egyáltalán nem fog felfalni, mert nem ér fel a plafonig.
HI-SZEN	Akkor meg mit sopánkodsz?
MONDRIAN	Végig kell néznem, hogyan falja föl a barátaimat az a rettenetes gyilkos bálna, akinek nem kell soha a málna. Beleértve természetesen téged is, új barátom. 
HI-SZEN	Való igaz, a fejtegetés pontos. Hiszen mi lehet annál szörnyűbb, mint ha a barátainkat felfalja egy gyilkos bálna, akinek nem kell soha a málna, ráadásul még a híres nevezetes Hi-Szen is az étlapra kerül. Mi pedig a plafonon lógva...
MONDRIAN	Bocsáss meg, tapadok...
HI-SZEN	Pardon, tapadva, végignézzük az egészet.
MONDRIAN	Bocsáss meg, elárulom, be fogom a szememet hunyni... csak úgy tudom végignézni...
HI-SZEN	Na, úgy valóban elviselhetőbb. Egyébként mekkora az a gyilkos bálna, hogy nem kell neki soha a málna? Vitamin nélkül... hiszen az nagyon egészségtelen... Nagyobb, mint te, Jegeskedve Kegyesmedve?
MEDVE	Hogy nagyobb-e nálam? Össze se lehet mérni bennünket. Ráadásul, ha meglátom, rögtön összemegyek akkorára, mint egy tengeri vidra... kölyke.
HI-SZEN	Derék. Rád tehát nem számíthatunk.
MEDVE	Ha nem muszáj, inkább csak túlélő szeretnék lenni az események menetében, nem pedig hős, s főleg nem tevőleges főszereplő.
HI-SZEN	És te Jóka? Nem tudsz egy kicsit harciasabb lenni?
FÓKA	Még hogy én? Mit gondolsz, mitől lettem vegetáriánus? Talán a fogyókúrás receptek hatottak rám? Dehogy. Annyira gyáva vagyok, hogy a halakat sem merem megfogni. Maradnak a moszatok, így a pofám mindig maszatos...
LANDGRÖN	Akkor fogd be végre.
HI-SZEN	Idegesnek látszol, Landgrön. 
LANDGRÖN	Csodálod? Az ember csak lehet ideges a fölfalatása előtt.
MEDVE	Szép kis cirkusz, mondhatom... és mi vagyunk benne a bohócok...
HI-SZEN	Mit mondtál?
LANDGRÖN	Hagyd rá! Ő is ideges.
MEDVE	De én legalább szeretem a málnát.
HI-SZEN	Szeretném, ha megismételnéd, amit mondtál!
MEDVE	Biztos nagy ostobaságot mondtam.
HI-SZEN	Ellenkezőleg.
MEDVE	Szép kis cirkusz, mondhatom... és ti vagytok benne a bohócok...
HI-SZEN	Nem egészen így hangzott ez a mondat, de spongya rá.
FÓKA	Ki az a spongya?
HI-SZEN	Az egy ecetes rongyszerű anyag, bibliai motívum, hiszen elmondhatnám, de nem mondom el. Talán később...
FÓKA	Akkor nem fogom megtudni... úgy fogok lecsúszni a gyilkos bálna torkán, akinek nem kell soha málna, hogy nem tudom, mi az a spongya.
HI-SZEN	Van egy ötletem.
LANDGRÖN	Ettől féltem. Hogy lesz egy ötleted. Ezer ötletet megnéztem az Interneten, egyik sem segít a bajunkon.
HI-SZEN	Nem az Interneten kell megnézni, hanem találkozni kell Hi-Szennel, a guruló madárral. Tehát cirkuszt kegyeskedtél mondani, te jegesmedvél...
MEDVE	Igaz. De csak kínomban.
HI-SZEN	Remek. Ezennel megalapítottnak nyilvánítom a ZöldföldFaldföl cirkuszt.
MONDRIAN	Mi ez a földfaldzöldföl micsoda?
FÓKA	Én sem értek belőle semmit, de tetszik.
LANDGRÖN	Késő. Reng a jégtábla. Itt a gyilkos bálna, akinek nem kell málna soha. Majd ad ő nekünk cirkuszt.
HI-SZEN	Ellenkezőleg! Figyeljetek. Egyet jegyezzetek meg, nem megijedni. Landgrön a cirkusz igazgatója, ti pedig az artisták vagytok benne.
MONDRIAN	És te mi vagy ebben a fildvaldwaldwolf vagy mi a fene cirkuszban?
HI-SZEN	A kidobóember... akarom mondani madár.
MEDVE	Remek. Csak azt mondd meg nekem, miért ilyen bonyolult a cirkuszunk neve?
HI-SZEN	Majd meglátod, ha eljön az ideje, hogy így kell lennie... na, hol van az a gyilkos bálna, akinek nem kell soha a málna?
GYILKOS BÁLNA	Itt.
(Valamennyien felsikoltnak.)
GYILKOS BÁLNA	Kérem a következőt.
HI-SZEN	Maga kicsoda? És mit akar itt? Van jegye?
GYILKOS BÁLNA	Hm. Ez ki? Ez a pöttöm-szottyan szőrös vakarcs?
HI-SZEN	Én a jegyszedő vagyok, kérem. Hivatalos személy.
GYILKOS BÁLNA	Az más. Miféle jegyszedő?
HI-SZEN	Hát a cirkusz jegyszedője.
GYILKOS BÁLNA	Miféle cirkusz jegyszedője?
HI-SZEN	Ahová ön be akar lépni jegy nélkül. De már most jelzem, nem fog menni. Csak a testemen keresztül... de azt nem ajánlom. A világhírű cirkusz neve ZöldföldFaldföl cirkusz.
GYILKOS BÁLNA	Tessék? Nem jól hallottam.
HI-SZEN	ZöldföldFaldföl cirkusz. Megismételné, ha megkérem.
GYILKOS BÁLNA	Hát... zöldfalfölle... nem ismétlem meg... lehet, hogy megint nem jól hallottam.
HI-SZEN	Rendben. Ismételten kérem a jegyét.
GYILKOS BÁLNA	Megmondtam, hogy nincs jegyem.
HI-SZEN	Akkor nem tudom beengedni.
GYILKOS BÁLNA	Én nem szórakozni jöttem... én enni jöttem...
HI-SZEN	Ez nem büfé! Táplálkozzék máshol! Táguljon, mielőtt hívom a rendészeket!
GYILKOS BÁLNA	Ez a cirkusz-dolog nekem gyanús. Éhes vagyok.
HI-SZEN	Ez a magánügye, kérem. Aki éhes, ne járjon cirkuszba!
GYILKOS BÁLNA	Rendben van, kérek két jegyet. 
HI-SZEN	Kettőt? Kié lesz a másik?
GYILKOS BÁLNA	Az is az enyém. Olyan nagy vagyok, hogy biztos nem lát tőlem a hátam mögött ülő. Így aztán én akarok majd a hátam mögött ülni.
HI-SZEN	Nagy lélekre vall. Mi azonban nem árulunk jegyeket. 
GYILKOS BÁLNA	Akkor meg hol kapok jegyet?
HI-SZEN	A Déli-sarkon árulják... ha van még erre az évre.
GYILKOS BÁLNA	Teljesen megőrült? A Déli-sarkon? Az nagyon messze van innen... 
HI-SZEN	Sajnálom... Aki ilyen nagyszerű művészeket akar látni, annak nem számít egy kis fáradság...
GYILKOS BÁLNA	A Déli-sark mégis csak túlzás. Mit tudnak ezek... a... hogy ilyen híresek?
HI-SZEN	Igazgató úr, lenne szíves tájékoztatni ezt az érdeklődő nézőt, akinek hangsúlyozom, sajnos egyáltalán nincs jegye, hogy mi látható cirkuszunkban? Igazgató úr... ejnye, Landgrön igazgató úr...
LANDGRÖN	Ja, persze... bocsánat... pardon, szóval, elsőként a világhírű jegesmedve-kegyeskedve-show-t tudom ajánlani. A rettenthetetlen vad jegesmedve...
MEDVE	Ö-ö-ö... ugye, az én vagyok, kicsit remeg a térdem... a hátam... mert már annyira akarom itt produkálni magamat a rettenthetetlenségben... valakit kettéharapok, ha nem vigyáz...
GYILKOS BÁLNA	No-no, művész úr, én ártatlan vagyok...
MEDVE	Lehet, hogy magát harapom szét...? Azt mondja... fogjatok meg, mert... elájulok...
GYILKOS BÁLNA	Mitől ájul el?
LANDGRÖN	Vérmes jószág, annyi szent. Ha nem vérengz... jaj, ez jó szó... akkor mindig elájul... és megsúgom magának, elég régen vérengzett... úgy fél órája már...
GYILKOS BÁLNA	Nehéz dolog lehet a művészet. És a többiek?
LANDGRÖN	Fóka Jóka zsonglőrünk mindent megtart az orrán. Jöjjön közelebb, súgok valamit... egy időben a földet is ő tartotta az orrán... megkérte rá ott... ott fönn, valaki... olyan nagyszakállas...
FÓKA	Ha az orromra kafflak, egy hétig le se teszlek...
GYILKOS BÁLNA	Ezt már nevezem. Artistájuk is van? A cirkuszban, ugye, vannak fönt a trapézon különféle fazonok...
LANDGRÖN	Természetesen. Jégfaló Églakó Mondrián, a világ legnagyobb artistája.
MONDRIAN	Ide nézzen, néző néző, bár nincs jegye. Látja ez a nagy darab jeget? Most keresztüllengek a plafonon, közben megzabálom mind egy szálig, nem esem le, nem töröm ki a nyakam, nem szakítom el a nadrágomat, és nem fájdul meg a torkom se.
GYILKOS BÁLNA	Ez igen. Megette... átlengett... fölrepült az égbe... hova ment...
LANDGRÖN	Ott lakik, valamelyik felhőn.
GYILKOS BÁLNA	Angyal?
LANDGRÖN	Nem. Jégfaló Mondrián. Szimplán églakó.
GYILKOS BÁLNA	Aha.
HI-SZEN	Ezzel rövid előzetesünk véget is ért. Kérem, hagyja el a cirkusz előterét. 
GYILKOS BÁLNA	Engem nem tudnának... ugye, használni... ugye, valamire... csak jó lennék én is...
HI-SZEN	Hát... hiszen láttam én egy olyan cirkuszt, de az aztán igazán jó cirkusz volt, ahol egy ilyen bálna szerepelt, mint ön, és két kosár málnát is megevett a szaltók közben. Mit kettőt, rögtön hármat. Nem véletlen, hogy őt szerették legjobban a nézőtéren a gyerekek.
GYILKOS BÁLNA	És... én nem tanulhatnám meg... a számot?
HI-SZEN	Kizárt. Ön, mint tudható, gyilkos bálna. Akiről én beszéltem, szelíd volt és kedves, senkit nem bántott. Ön, mint tudható, olyan gyilkos bálna, akinek nem kell soha a málna. Mit akar még itt?
GYILKOS BÁLNA	Kérem, én akár nem-gyilkolhatok is... Nem kötelező a bálnator... Meg aztán, ha tudnám, mi a málna, biztos meg is szeretném... meg aztán, ha én is művész lehetnék...
HI-SZEN	Kizárt. Maga még a cirkusz nevét sem tudja megjegyezni. Itt csakis nagyon intelligens művészek dolgozhatnak.
GYILKOS BÁLNA	Dehogynem tudom megjegyezni. Mondom is már... Hát zöldföldköldöktölgy.
HI-SZEN	Nem stimmel. Viszontlátásra.
GYILKOS BÁLNA	De én cirkuszművész szeretnék lenni... azt szeretném, ha a gyerekek engem is szeretnének... a legjobban.
HI-SZEN	Hiszen ennél mi sem egyszerűbb. Most addig úszkál, amíg meg nem jegyzi a cirkusz nevét. ZöldföldFaldföl...
GYILKOS BÁLNA	Megyek, úszkálok, megjegyzem... földfalfield... fene... a fenébe...
HI-SZEN	Közben nem vérengzeni...
GYILKOS BÁLNA	Nem vérengzek. Mától fogva csak növényeket fogyasztok.
FÓKA	Hála istennek, egy újabb vegetáriánus...
GYILKOS BÁLNA	Van szerencsém örülni az örömének, művész úr...
HI-SZEN	Indulhat.
GYILKOS BÁLNA	Hálás vagyok önöknek... hamarosan találkozunk... indulhatok... indulok.
MONDRIAN	Elment. Szinte sajnálom. Észre se vette, hogy visszajöttem.
MEDVE	De mi most nem csaptuk be? Hiszen nincs is cirkuszunk...
HI-SZEN	Ne aggódj! Élete végéig kínlódik azzal, hogy megtanulja a cirkusz nevét. De legalább nem unatkozik. Hiszen a legtöbb gonoszságot az unalom és tétlenség sugallja...
FÓKA	Miért gondolod, hogy nem tudja megjegyezni a cirkusz nevét? Mi abban a nehéz? Már mondom is... földfalfülföl... vagy mi a fene...
HI-SZEN	Nemsokára jön a hajó. Én most elbúcsúzom...
LANDGRÖN	Várj... épp fölmentem az Internetre, és... megtaláltam a szüleim üzenetét... várnak... nagy ünneplés lesz... gyere velünk, a barátaim is jönnek, bizonyára szívesen látnak téged is az enyémek... nagy murit csapunk...
HI-SZEN	Tudod, nagyon jó lenne, de most olyan... mehetnékem támadt... megyek is...
LANDGRÖN	Hiányozni fogsz...
HI-SZEN	Bármikor leszedhetsz az Internetről, ha látni akarsz, vagy ha beszélgetni óhajtasz velem...
FÓKA	És mi? Mi is megszerettünk... minket is itt hagysz? 
HI-SZEN	Ti csak utazzatok el Landgrönnel, és alapítsatok egy cirkuszt. Hátha a már nem gyilkos bálna, akinek már kosárszámra kellene a málna, meg találja tanulni a cirkusz nevét. Mert akkor ígéretünkhöz híven alkalmazni kell. Tanuljátok meg, gyerekeket és bálnákat nem szabad soha becsapni. Azért, nem rossz egy ekkora bálna egy ilyen kis cirkuszban...
MONDRIAN	Jaj... beugrott a gépbe...
(Az utolsó párbeszédeket elnyomják az Internet belső világának képzelt zajai.)
MEDVE	Azért mekkora szerencsénk van, hogy épp leszedted arról az izéről... ezt a kis izét...
FÓKA	Új bundát kell beszereznem. Egy művész mégsem járhat ilyen kopott ruhában... társaságba...
MONDRIAN	A végén én is megtanulom, hogyan kell a földön... járni...
(Vége a Grönland-epizódnak.)
HI-SZEN	És ez még mind semmi. Most elmesélem nektek, mi történt velem az Egyenlítőn...
APA	Drága Hi-Szen, szívesen elhallgatnánk téged napestig, de Juditnak meg kell írnia még a holnapi matek-leckét, meg kell tanulnia könyv nélkül az Anyám tyúkját, és németből a feladott szavakat... különben úgy jár ő is, mint a kis Palkó... egyébként, Landgrönék létrehozták a cirkuszt?
HI-SZEN	Hogy létrehozták-e? Övék a legnagyobb grönlandi cirkusz... Igaz, hogy csak egy van Grönland törött jegén cirkuszból, de ez nyilván is részletkérdés... 
JUDIT	És a gyilkos... akarom mondani, a szelíd bálna, akinek jár a két kosár málna, néha három...
HI-SZEN	A bálna a cirkusz sztárja. Imádják a gyerekek... és csak málnát eszik, nem is keveset.... De sajnálom, hogy nem tudom elmondani nektek az egyenlítős történetemet... hát olyat ti még nem éltetek, az biztos...
JUDIT	Hadd mondja el, apa, kérlek...
APA	Engem is érdekel, de mi lesz az iskolával...
HI-SZEN	Na jó, döntsétek el... van még egy kis türelmem a várakozáshoz...
APA	Tanulnod kell...
JUDIT	Úgysem tudok odafigyelni, mert folyton az jár majd az eszemben, mi történt az Egyenlítőn Hi-Szen-nel...
APA	De olyan hosszadalmasan... terjengősen beszél...
HI-SZEN	Hallottalak. Akár meg is sértődhetnék. De én annál okosabb vagyok. Hiszen, okos enged, szamár szenved. És a lecke is fontos. Ezért, most nagyon röviden elmondom az Egyenlítő-történetet. Egyszer már meséltem, képzeljétek el, egy indiánnak az Onondaga-tónál, hát ha láttatok érdekes helyet, a rezervátumban élő indiánok ruhája úgy néz ki...
APA	Az egyenlítős-történetet, ha szabad kérnem... és még ennél is rövidebben...
HI-SZEN	Jellemző. Aki a részletekre nem kíváncsi, az nyilván a lényeget sem értheti meg. Hiszen ezért nem értenek semmit a világból a felnőttek. Elmennek az apró részletek mellett... Csak rohannak, rohannak, kapkodnak... Mindegy, majd egyszer elmesélem neked, Judit... Szóval, leszed valaki az Internetről, de nem tudom ki, mert a számítógép monitorja magányosan villog egy őserdei kunyhó asztalán...
(Kezdődik az Egyenlítő-epizód. Internet-belső képzelt zajok, melyeken át-átüt a guruló madár indulója.)
HI-SZEN	Érdekes hely. Mennyi fény. (Dörrenés.) Érdekes hely. Milyen sötét van. (Dörrenés.) Érdekes hely. Mennyi fény. (Dörrenés.) Érdekes hely. Milyen sötét van. (Dörrenés.) Érdekes hely. Mennyi fény. (Dörrenés.) Érdekes hely. Milyen sötét van. (Dörrenés.)... Na, ebből elég legyen. Valaki a villannyal játszik? De ki? Most akkor nappal van, vagy éjszaka... Megkérdezem a Napocskát, most épp ő van az égen. Hé, Napocska, muszáj ennyit ugrabugrálnotok ott az égen...
NAP	Jaj, ne is mondd... (Dörrenés.)
HI-SZEN	Eltűnt. Már a hold van az égen. Hé, holdacska, muszáj annyit ugrálnotok-bugrálnotok az égen?
HOLD	Jaj, ne is mondd... (Dörrenés.)
HI-SZEN	Ez is eltűnt. Csak csillagok ragyognak az ég fekete abroszán... Hé, csillagok, mi történt az égben?
CSILLAGOK	Jaj, ne is mondd... (Dörrenés.)
HI-SZEN	Ezek is eltűntek. Megint a nap van az égen. Folytasd, Napocska, mit akartál mondani...
NAP	Valaki... (Dörrenés.)
HOLD	Ellopta... (Dörrenés.)
CSILLAGOK	Az Egyenlítőt... (Dörrenés.)
NAP	És most... (Dörrenés.)
HOLD	Összevissza járunk... (Dörrenés.)
CSILLAGOK	Nincs mihez viszonyítanunk a járásunkat... (Dörrenés.)
HI-SZEN	Hiszen ez itt egy bűneset! Mindenesetre, most becsukom az ablakot, mert ez a sok nagy dörrenés már kissé idegesít. Így ni... alig hallatszik...
BONTÓSZARKA	Én szeretem hallgatni.
HI-SZEN	Beszélsz? Hol vagy?
BONTÓSZARKA	Itt a szekrény tetején.
HI-SZEN	Á, kolléga. Szép madár...
BONTÓSZARKA	Nem állítanám, hogy kollégák vagyunk... Kegyed gömbölyded, szőrös, egy vacak tolla van, az is csiricsáré...
HI-SZEN	Na, erre most ne térjünk ki... Én Hi-Szen vagyok, a guruló madár...
BONTÓSZARKA	Én meg Bontószarka asszonyság vagyok. Nem örvendek.
HI-SZEN	Sebaj. Hallotta, jó rokon, hogy valaki ellopta az Egyenlítőt?
BONTÓSZARKA	Szamárság. Legfeljebb kölcsönvette.
HI-SZEN	Szóval tud valamit...
BONTÓSZARKA	Semmit. Mi, szarkák, nem foglalkozunk ilyen tolvajlási dolgokkal.
HI-SZEN	Értem. Szóval, mit tud?
BONTÓSZARKA	Mi maga, detektív?
HI-SZEN	(magában) Hm. Nem is rossz gondolat. Ennek a gyanús szarkának a szeme se áll jól. Ha kis szerencsém van, előkerítem ezt az egyenlítőt. (Fennhangon, szigorúan.) Az vagyok, nyomozó. Főfelügyelő. Még egy rossz szó, és letartóztatom.
BONTÓSZARKA	Ajajaj, kérem, az lehetetlen, én ártatlan vagyok.
HI-SZEN	Ártatlan ember, valamint ártatlan bontószarka, nincs. Ezt minden törvénykönyv megírja. Csak időlegesen leplezik a bűneiket... Szóval, már régóta a nyomában vagyok, Bontószarka asszonyság.
BONTÓSZARKA	Nem vettem észre.
HI-SZEN	Akinek a nyomában vagyok, az engem soha nem vesz észre. Ez a szakmai magasfok. Egyszer csak felfedem magam, mint most, és máris viszem a dutyiba az illetőt. Ott aztán elmélkedhet arról, miért kellett bűnbe esnie.
BONTÓSZARKA	Mi számít bűnnek, felügyelő úr?
HI-SZEN	Például az Egyenlítő ellopása. 
BONTÓSZARKA	Miért... ha szabad kérdeznem, nem mintha közöm lenne hozzá...
HI-SZEN	Mert ha nincs Egyenlítő, a Nap és a Hold és a csillagok nem tudják mihez viszonyítani a járásukat, és összekeveredik nappal és éjszaka, valamint reggel és este, meg délelőtt meg délután, meg a dél... na, az mivel is... szóval, dél meg egyáltalán nincs szerény számításaim szerint, így nem tudnak az emberek mikor ebédelni, és ha nem ebédelnek, akkor tönkremennek a vendéglők...
BONTÓSZARKA	Ilyen nagy a baj?
HI-SZEN	Nagyobb. Hiszen ha nincs nappal, akkor nem tudnak dolgozni a gyárakban, a földeken, nem kelnek ki a tojások a fészkekben, nem zöldell a fák levele, nem tudják, merre vegyék útjukat a tengerek bálnái és delfinei... Hát én nem is sorolom, csak annyit mondok, ha most töredelmes vallomást tesz, Bontószarka asszonyság, akkor még megúszhatja figyelmeztetéssel, és nem csukatom le hét lakat alá, vagy föl a Héttoronyba, ami ugye még magasan is van, miegymás...
BONTÓSZARKA	Nincs mit vallanom. Nincs mit bevallanom.
HI-SZEN	Ez esetben beszólítom a rendőreimet, és elvitetem. Életfogytiglanit szabatok ki magára krónikus hazudozás, bűnpártolás és hangos tiltakozás miatt.
BONTÓSZARKA	Várjunk. Tehát, ha elmondok valamit... ami, ugye, nem fontos... nem is bűn... mondjuk, baráti segítség... az büntetendő?
HI-SZEN	Ha elmondja, nem. Mondjuk, enyhítő körülmény. Tudom, hogy benne van a bűnszövetkezetben az ön szárnya is.
BONTÓSZARKA	Miféle bűnszövetkezetben?
HI-SZEN	A magukéban. Mit gondol, elképzelhető, hogy valaki csak úgy a saját két szép szeme kedvéért ellopja az Egyenlítőt?
BONTÓSZARKA	Nincs ellopva ez Egyenlítő. Az igaz, hogy...
HI-SZEN	Hogy?
BONTÓSZARKA	Nincs ellopva... Csak kicsit le van...
HI-SZEN	Le van...
BONTÓSZARKA	Le van... bontva.
HI-SZEN	Lebontva. Óriási. És ki bontotta le, Bontószarka asszonyság?
BONTÓSZARKA	Hát ki... ki nem... leginkább... én.
HI-SZEN	Tudtam! Lebontotta. Miért bontotta le?
BONTÓSZARKA	Részben, mert ez a szenvedélye a fajtámnak, a bontás - és hangsúlyoznám, nem a lopás, mint mezei rokonaimnak, másrészt...
HI-SZEN	Másrészt... A gyanúsított ne hallgasson el a hatóság elől semmit. (Magában.) Egészen jól meg. Lehet, hogy elmegyek nyomozónak. (Fennhangon.) Másrészt? Halljam...
BONTÓSZARKA	Másrészt egy barátomnak... mondhatni, udvarlómnak... szóval, valakinek nagyon nagy szüksége volt rá. 
HI-SZEN	Az Egyenlítőre? Nem kis történet. Ki volt az?
BONTÓSZARKA	Azt nem mondhatom meg. 
HI-SZEN	Akkor a bűntársát nevezze meg!
BONTÓSZARKA	Nem volt bűntársam. Csak Egyenlítőpaszomár tudott róla.
HI-SZEN	Aha. Ő kicsoda?
BONTÓSZARKA	Egyenlítőpaszomár. Mondtam. Rá van bízva az Egyenlítő felügyelete.
HI-SZEN	Szóval biztonsági őr. Előállítom. Hozza elém!
BONTÓSZARKA	Én?
HI-SZEN	Maga. Vagy talán börtönben akar élete végéig...
BONTÓSZARKA	Máris megyek... Repülök... Itt is vagyok... Ő Egyenlítőpaszomár.
EGYENLÍTŐPASZOMÁR	Van szerencsém, nyomozó úr. Én ártatlan vagyok.
HI-SZEN	Azt ki fogjuk deríteni. Hová rejtette?
EGYENLÍTŐPASZOMÁR	Kit? Fonóvarjú urat?
BONTÓSZARKA	Elhallgass, balga... most beköpted a barátomat...
HI-SZEN	Helyes. Tehát van egy Fonóvarjú úr a bűnesetben. Bontószarka asszonyság, induljon és hozza elém ezt a Fonóvarjú urat... idéztetem... ha nem jelenik meg, hatósággal állíttatom elő.
BONTÓSZARKA	Rohanok... repülök... csak nagyon nehéz haladni, hol éjszaka van, hol nappal, hol meg a csillagok...
HI-SZEN	Még maga panaszkodik? Mars... Na figyeljen, Egyenlítőpaszomár gyanúsított. Ön segédkezett Bontószarka asszonyságnak az Egyenlítőt, ami egyébként magára volt bízva, mint egyenlítői biztonsági őrre, lebontani.
EGYENLÍTŐPASZOMÁR	A vád csak részben pontos. Én tudtam arról, hogy Bontószarka asszony lebontja a Földről az Egyenlítőt, és mindösszesen hagytam. De nem segédkeztem. Elnéztem a dolog mellett. Amúgy is kancsal vagyok kicsit.
HI-SZEN	Hivatali kötelesség-elmulasztás... Nem szeretnék a bőrében lenni...
EGYENLÍTŐPASZOMÁR	Kérem, én csak azt akartam, hogy Fonóvarjú uraság ne sírjon már annyit, mint a tenger, mert csak sírt, mert csak sírt.
HI-SZEN	Megesett rajta a szíve...
EGYENLÍTŐPASZOMÁR	Ami azt illeti, igen. Egy egyenlítőpaszomárnak is vannak érzései ám...
HI-SZEN	Nem kétlem. Már csak azt mondja meg, paszomárkám, miért kellett az Egyenlítő ennek a Fonóvarjú uraságnak. 
EGYENLÍTŐPASZOMÁR	Azt nem tudom. Csak azt tudom, hogy azt állította, ha megkapja az Egyenlítőt, akkor nem fog sírni többé.
HI-SZEN	És nem sír?
EGYENLÍTŐPASZOMÁR	Nem.
HI-SZEN	Majd fog, biztosíthatom. Egyébként, maga hova nézett, Egyenlítőpaszomár, bűnpártolásban gyanúsított, amikor elnézett az Egyenlítőt épp lebontó Bontószarka asszonyság mellett?
EGYENLÍTŐPASZOMÁR	Hol erre... hol arra... jobbra is... balra is... attól függően, hogy mikor melyik fele macskásodott el a nyakamnak... ennek a mi szakmánknak, az egyenlítőpaszomárságnak ez az árnyékos oldala, hogy egy vonalon haladunk egész életünkben, és hol jobbra, hol balra nézünk, a nyakunk meg csak macskásodik...
HI-SZEN	Együttérzésem...
EGYENLÍTŐPASZOMÁR	Köszönöm... Nem tudja maga elképzelni, felügyelő úr, mit éreztem, amikor Bontószarka asszonyság lebontotta a teljes Egyenlítőt. Örömöt!!! Nem kellett többé se jobbra, se balra néznem... körbeforgathattam a fejemet... és körbeforgattam a fejemet... életemben először...
BONTÓSZARKA	Meghoztam... Fonóvarjú uraságot.
HI-SZEN	Álljon elém.
FONÓVARJÚ	Ott állok.
HI-SZEN	Nézzen rám.
FONÓVARJÚ	Nem nézek. 
HI-SZEN	Miért nem?
FONÓVARJÚ	Mert nem akarom látni.
HI-SZEN	Miért nem akar látni? Talán nem tetszem magának?
FONÓVARJÚ	Mindegy. Senkit sem akarok látni. Én már csak a világvégét várom.
HI-SZEN	Nem rossz elfoglaltság. Tudja, hogy bűneset fennforgása miatt rendeltem magam elé? Az Egyenlítő ellopásának tényálladéka forog fenn.
FONÓVARJÚ	Tudom. Ártatlan vagyok. 
HI-SZEN	Bontószarka gyanúsított asszonyság azt állítja, magának bontotta le az Egyenlítőt a Földről.
FONÓVARJÚ	Tudok róla. Ártatlan vagyok.
HI-SZEN	Mert hogy maga sírt egyfolytában.
FONÓVARJÚ	Sírtam. És az talán büntetendő? Sírtam. Ártatlan vagyok.
HI-SZEN	Egyenlítőpaszomár tettestárs úr azt állítja, azért sírt, mert kellett magának az Egyenlítő.
FONÓVARJÚ	Azért sírtam. És az talán büntetendő? Ártatlan vagyok. 
HI-SZEN	Tehát nem biztatta Bontószarka gyanúsított asszonyságot, hogy bontsa le magának az Egyenlítőt?
FONÓVARJÚ	Nem én. Semmi közöm ahhoz, hogy Bontószarka asszonyság mit művel.
BONTÓSZARKA	De Bélám...
FONÓVARJÚ	Semmi de Bélám. Belekevert egy bűnügybe! Közöttünk mindennek vége.
BONTÓSZARKA	Ezt nem mondhatod...
FONÓVARJÚ	Ne tegezzen. Mától nem ismerem magát... maga Egyenlítő-bontó-tolvaj.
BONTÓSZARKA	Én ebbe belehalok...
HI-SZEN	Elég a drámából. Fonóvarjú uraság, elismeri, hogy a lebontott Egyenlítőt önnek adta át Bontószarka asszony, miután tettestársával, Egyenlítőpaszomár úrral a gaztettet végrehajtották.
FONÓVARJÚ	Elismerem.
HI-SZEN	Ez esetben önt orgazdaként fogom előállítani. Mégis, mire kellett az a fránya Egyenlítő annyira?
FONÓVARJÚ	A világ vége miatt...
HI-SZEN	A világ vége miatt? Miért pont egy egyenlítőre van szüksége a világvége miatt?
FONÓVARJÚ	Mert ugye, én várom a világvégét, és ha lesz világvége, akkor lesz egy világkezdet is, és akkor nekem lesz egy egyenlítőm, és akkor én odarakom majd az egyenlítőt, ahova akarom, mert most nekem éppen rossz helyen volt az egyenlítő, mert a fészkemen keresztül volt húzva, és az én fészkemen keresztül még az egyenlítő se legyen húzva.
HI-SZEN	Miért zavarta magát, orgazda előállított, hogy az Egyenlítő a fészkén húzódik keresztül? 
FONÓVARJÚ	Mert a fonóvarjaknak három fiókájuk van. És azok között, az egyenlítő miatt nem lehet egyenlően elosztani a fészket. Egyik az egyik felét sajátította ki, a másik a másikat, a harmadiknak meg soha nem jutott rész. Egész életem azzal telik, hogy a veszekedésüket hallgatom... De most, hogy nincs már Egyenlítő, megszűnt a háborúskodás, szépen elosztották egymás között három részre a fészket a fiókák...
BONTÓSZARKA	Akkor reménykedhetem... házasságot ígért...
FONÓVARJÚ	Az akkor volt... Az egyenlítős ügye előtt. Köztörvényes bűnözőkkel nem kötök házasságot.
HI-SZEN	És arra nem gondolt, hogy fél méterrel arrébb fészkel...
FONÓVARJÚ	De gondoltam. A kérdés csak az, hogy merre arrébb? Erre arrébb, vagy arra arrébb, az nem mindegy... hogy az északi félteken, vagy a déli félteken lakik az ember... tudja, mások a fészekárak...
HI-SZEN	Elég ebből! Hol van az Egyenlítő jelen pillanatban?
BONTÓSZARKA	Nem tudom. Én csak lebontottam.
EGYENLÍTŐPASZOMÁR	Nem tudom. Én csak hagytam lebontani.
FONÓVARJÚ	Nem tudom. Én csak megkaptam.
HI-SZEN	És nincs már magánál?
FONÓVARJÚ	Nincs. Eltűnt. Tudja, nagyon sok szarka lakik arra, ahol én fészkelek...
BONTÓSZARKA	Nana...
FONÓVARJÚ	És ellopnak minden mozdíthatót. Az igazság az, hogy nem tudtam megállni, és megfontam az Egyenlítőt... tudja, a mi fajtánknak ez szenvedélye, a fonás...
HI-SZEN	Megfonta? Mit font belőle?
FONÓVARJÚ	Kérem, én egy léghajót fontam belőle...
HI-SZEN	Léghajót?
FONÓVARJÚ	Léghajót. Abban akartam átvészelni a világvégét... aztán Bontószarka asszonyság visszabontotta volna az Egyenlítőt Egyenlítővé... a világvége után...
BONTÓSZARKA	Én ugyan nem. Soha többé. Magának semmit.
FONÓVARJÚ	És ha szépen kérem...
BONTÓSZARKA	Hát akkor igen... jaj, miért is vagyok én gyenge nő...
HI-SZEN	Ne érzelgősködjék, gyanúsított. Van egy ajánlatom. Akkor talán megúszhatják a bírósági tárgyalást, a börtönt...
VALAMENNYIEN	Mi az ajánlat? Halljuk! Elfogadjuk. 
HI-SZEN	Segítsenek előkeríteni az Egyenlítőt.
VALAMENNYIEN	Azt mi nem tudjuk. De...
HI-SZEN	De...? Szóval, valaki tudja?
VALAMENNYIEN	Valaki tudja. De...
HI-SZEN	Valaki tudja... de... ki az...
VALAMENNYIEN	Vonalkereső Mózsika.
HI-SZEN	Vonalkereső Mózsika. Hol található ez a Vonalkereső Mózsika?
VALAMENNYIEN	Azt nem tudjuk, de...
HI-SZEN	De ki tudja...
VALAMENNYIEN	Senki. De...
HI-SZEN	De... 
VALAMENNYIEN	De ha nem keresik, akkor előjön magától.
HI-SZEN	Akkor ne keressük.
VALAMENNYIEN	Ne keressük a Vonalkereső Mózsikát!
VONALKERESŐ MÓZSIKA	Miért nem kerestek? Keressetek, légy szíves. Én már senkinek nem kellek kerek e világon?
HI-SZEN	Jé, ez kettőből áll. Miért van ez a Vonalkereső Mózsika kettőből? És miért van az egyiknek hatalmas orra, a másiknak meg hatalmas szeme...?
BONTÓSZARKA	Pszt! Roppant szerencsénk van.
EGYENLÍTŐPASZOMÁR	Nem mind a kettő a Vonalkereső Mózsika. Egyikük a Vonaltaláló Szügyike. 
FONÓVARJÚ	Vonalkereső Mózsikának azért van olyan nagy orra, hogy megkeresse a vonalat. De nem jó a látása...
BONTÓSZARKA	Ezért csak megkeresni tudja.
EGYENLÍTŐPASZOMÁR	Megtalálni viszont csak Vonaltaláló Szügyike tudja, a megkeresett vonalat, mert neki kiváló a látása, megkeresni viszont egyáltalán nem tudja, mert neki meg a szaglása bitang rossz.
VONALTALÁLÓ SZÜGYIKE	Engem sem kerestek. Miért nem keresetek.
HI-SZEN	Keresünk...
BONTÓSZARKA	Vigyázz, ha nem az ellenkezőjét mondod, elszelelnek innen, és bottal ütheted a nyomukat. Kétszer egymás után nem lehet őket keresni, ez szabály.
HI-SZEN	Köszönöm. Meggondoltam, nem keresünk benneteket. Azért nem keresünk benneteket, mert nem vagyunk bajban.
VONALKERESŐ MÓZSIKA	Remek. Miért vagytok bajban?
HI-SZEN	Mert nem tűnt el az Egyenlítő.
VONALTALÁLÓ SZÜGYIKE	Értjük. Megvan, hogy ki lopta el?
HI-SZEN	Nincs. Nem Bontószarka asszonyság volt a tettes.
VONALKERESŐ MÓZSIKA	Értjük. És volt bűntársa is?
HI-SZEN	Nem volt bűntársa Egyenlítőpaszomár úr.
VONALTALÁLÓ SZÜGYIKE	Kiváló. Értjük. Hová tették a lebontott Egyenlítőt?
HI-SZEN	Nem tudjuk. Nem adták oda Fonóvarjú uraságnak, aki nem lakik a szarkák völgyében.
VONALKERESŐ MÓZSIKA	Most meg mit akartok tőlünk?
HI-SZEN	Hogy ke... hogy ne keressétek meg, s főleg ne találjátok meg a nem ellopott Egyenlítőt.
VONALTALÁLÓ SZÜGYIKE	Világos beszéd. Szedd elő az orrod, Mózsika...
HI-SZEN	Ilyet! Nő az orra, kibújik az ablakon, elindul befelé a dzsungelbe... tekergőzik, mint egy kígyó...
VONALKERESŐ MÓZSIKA	Megkerestem, de nem tudom megtalálni.
HI-SZEN	Nem akarjuk, hogy Vonaltaláló Szügyike megtalálja nekünk!
VONALTALÁLÓ SZÜGYIKE	Köszönöm. Utána nézek...
HI-SZEN	Ilyet! Akkorára dagadt a szeme, mit egy malomkerék, elindul kifelé az ablakon, befelé az őserdőbe...
VONALTALÁLÓ SZÜGYIKE	Megvan. Megtaláltam, bár megkeresni nem tudtam. Innen tizenhat mérföldre és három lábra van, a 429-es szarkafészek alatti fa alatti barlang harmadik termében.
HI-SZEN	Köszönjük, nagyon köszönjük... Maradjatok velünk... Jaj, eltűntek...
EGYENLÍTŐPASZOMÁR	Mondtuk, hogy mindennek az ellenkezőjét kell mondanod...
HI-SZEN	Elfelejtettem...
VALAMENNYIEN	És most mi lesz velünk?
HI-SZEN	Tudjátok, hol az Egyenlítő, nem? Most elrohantok oda, visszaszerzitek...
FONÓVARJÚ	Én visszafonom...
BONTÓSZARKA	Én visszabontom...
EGYENLÍTŐPASZOMÁR	Én pedig vigyázok rá, hogy pontosan a helyére kerüljön vissza...
HI-SZEN	Rohanjatok, és még egyszer eszetekbe ne jusson felforgatni a világ rendjét...
VALAMENNYIEN	Nem fog... Köszönjük... Nem fog... Köszönjük... Nem fog... Köszönjük...
(Vége az Egyenlítő-epizódnak.)
HI-SZEN	Még be sem ugrottam a számítógépbe, már megszűntek a durranások, és ragyogó nappal kezdődött. Azt hiszem, szarka asszonyságék tanultak az esetből. Legalábbis remélem.
APA	Azt megtudtad, hogy ki szedett le az Internetről az egyenlítőn?
HI-SZEN	Soha. De nem kell minden dolgot feltétlenül kiegyenlíteni... 
JUDIT	Ugye, itt maradsz most egy darabig?
HI-SZEN	Dehogyis maradok. Neked tanulnod kell, apád olvasni szeretne... Rám meg várnak mindenfelé a világban. De bármikor leszedhetsz az Internetről, ha hiányzom.
JUDIT	Most is csak véletlenül akadtam rád...
HI-SZEN	A rádióújságban megtalálod a honlap címét, ahol mindig találkozhatsz velem... (Egyre közeledik a pacsirta dala.)
APA	Halljátok?
JUDIT	Én hallom.
HI-SZEN	Attól félek én is hallom. Rám talált a pacsirta.
APA	Most mi lesz?
HI-SZEN	Kiadom az útját, és kész.
JUDIT	A barátod...
HI-SZEN	Megsértett.
APA	Csak őszinte volt...
HI-SZEN	Az lehet ugyanaz... Hiszen a pokolba vezető út is jó szándékkal van kikövezne...
JUDIT	Én nem hagynám elmenni...
APA	Én sem.
HI-SZEN	Hát persze... hogy én sem. Gondoltátok, egy percig is komolyan megfordult a fejemben, hogy cserbenhagyom a... a barátomat?
JUDIT	És az Internet? Akkor hogy találunk meg ott?
HI-SZEN	Ne aggódj! Ott is hagytam néhány kópiámat.
APA	Néhány kópiát? Hát csoda, hogy nem értek az Internethez?
JUDIT	De a kópia az nem olyan...
HI-SZEN	Nem olyan? Honnan tudod, milyen egy kópia. Honnan tudod, hogy most éppen nem a kópiámmal beszélgetsz...
JUDIT	Hát, az nagyon meglehet... hogy igen...
APA	Manapság már minden elképzelhető...
HI-SZEN	Maradjunk ennyiben. Indulok. És ha hiányzom, hát rá az Internetre, és rögtön itt vagyok. 
JUDIT	És ha mi hiányzunk?
HI-SZEN	Akkor gondolok egyet, és szintén itt vagyok. Akkor én foglak leszedni benneteket... a valóságról... Hát akkor...
JUDIT	Hát akkor...
APA	Hát akkor...
HI-SZEN	Viszlát az Interneten... vagy személyesen... vagy... majd meglátjuk, hogyan...
Nem gurulok már, repülök,
énekedre most felülök
pacsirta barátom.
Bejárom a nagyvilágot,
vadlibák útján elszállok, 
de mindig visszavágyom hozzád
drága Pipi és Kapilló!
S hozzátok sok piros képű,
hajatokat tépi fésű,
hozzátok, sok könnyen síró,
cipőjüket széjjelrúgó,
hozzátok sok futkározó,
iskolából intőt hozó,
hozzátok sok tintás kezű,
nyomotokban jár a derű,
hozzátok sok álmot író,
guruló madarat hívó 
gyerekek!
Hiszen! nem gurulok már,
repülök!
Énekedre most felülök
pacsirta barátom.
Bejárom a nagyvilágot,
vadlibák útján elszállok -
s hogy mikor jövök 
hozzád vissza?
Ha a szíved tiszta
megálmodod álmodban, hogy
mikor jövök vissza...